text: Над 200 крайно нуждаещи се жители от община Ботевград получиха коледни пакети с хранителни продукти от първа необходимост в безпрецедентна коледна акция. Пакетите с местни и млечни продукти, плодове, варива, сокове и сладкиши бяха закупени със средствата събрани в инициативите "Сподели Коледа" – на Общинска администрация и "Коледа за баба и дядо" – организирана от инициативни граждани на Ботевград.
  В подкрепа на кампаниите се включиха служители на Общината, общински съветници от ПП МИР, Училище "Европа" – Ботевград, магазин "Фреш маркет" – Ботевград и десетки граждани.
  Хранителните пакети бяха раздадени лично на адресите на получателите, като доброволците и общинските служители достигнаха и до най-отдалечената точка в малките населени места, за да доставят радост и надежда на възрастните хора в навечерието на Рождество.
  Целта на инициативите е да подкрепи самотно живеещи и крайно нуждаещи се жители на общината, които да прекарат спокойни и щастливи коледно-новогодишни празници.